3.4. A könyvtárak elrendezése
Vissza | 3. fejezet - A UNIX alapjai | Előre

## 3.4. A könyvtárak elrendezése

A FreeBSD könyvtárszerkezetének ismerete alapvető jelentőségű a rendszer egészének megértése szempontjából. Ezen belül is a legfontosabb a gyökérkönyvtár, a „/”. Ez az első könyvtár, amelyet a rendszer a rendszerindítás során csatlakoztat és a többfelhasználós mód előkészítéséhez elegendhetlenül szükséges alaprendszert tartalmazza. A gyökérkönyvtár emellett csatlakozási pontokat szolgáltat a többfelhasználós működésre váltás során csatlakoztatandó további állományrendszerek számára.

A csatlakozási pont egy olyan könyvtár, ahová a szülő állományrendszeren (ami gyakran maga a gyökér-állományrendszer) belül további állományrendszereket tudunk beoltani. Erről bővebben a 3.5. szakasz - A lemezek szervezéseban olvashatunk. A szabványos csatlakozási pontok: `/usr`, `/var`, `/tmp`, `/mnt` és `/cdrom`. Ezekre a könyvtárakra általában az `/etc/fstab` állományban találunk hivatkozásokat. Az `/etc/fstab` állomány a rendszer számára a különböző állományrendszerek és a hozzájuk tartozó csatlakozási pontok táblázatát tartalmazza. Az `/etc/fstab` állományban szereplő legtöbb állományrendszer a rendszerindítás során automatikusan csatlakoztatásra kerül az rc(8) szkriptből, hacsak nem tartalmazzák a `noauto` beállítást. Ennek részleteit a 3.6.1. szakasz - Az `fstab` állományban találhatjuk meg.

Az állományrendszerek hierarchiájának teljes leírását a hier(7) man oldalon olvashatjuk. Mi egyelőre most megelégszünk a leggyakrabban megjelenő könyvtárak rövid áttekintésével.

Könyvtár | Mi található itt
--- | ---
`/` | Az állományrendszer gyökere.
`/bin/` | Az egy- és többfelhasználós környezetekben is egyaránt alapvető felhasználói segédprogramok.
`/boot/` | Az operációs rendszer indítása során használt programok és konfigurációs állományok.
`/boot/defaults/` | A rendszerindítás alapértelmezett konfigurációs állományai. Lásd loader.conf(5)
`/dev/` | Eszközleírók, lásd intro(4).
`/etc/` | Rendszerkonfigurációs állományok és szkriptek.
`/etc/defaults/` | Az alapértelmezett rendszerkonfigurációs állományok, lásd rc(8).
`/etc/mail/` | A sendmail(8) programhoz hasonló levélküldő rendszerek konfigurációs állományai.
`/etc/namedb/` | A `named` program konfigurációs állományai, lásd named(8).
`/etc/periodic/` | A cron(8) által naponta, hetente és havonta lefuttatandó szkriptek, lásd periodic(8).
`/etc/ppp/` | A `ppp` program konfigurációs állományai, lásd ppp(8).
`/mnt/` | Egy üres könyvtár, amelyet a rendszergazdák általában ideiglenes csatlakozási pontként használnak.
`/proc/` | A futó programokat tartalmazó állományrendszer, lásd procfs(5), illetve mount_procfs(8).
`/rescue/` | Statikusan linkelt programok vészhelyzet esetére, lásd rescue(8).
`/root/` | A `root` felhasználó könyvtára.
`/sbin/` | Az egy- és többfelhasználós környezetekben fontos rendszerprogramok és rendszerfelügyeleti eszközök.
`/tmp/` | Átmeneti állományok. A `/tmp` könyvtár tartalma általában NEM marad meg az újraindítás után. Erre a célra gyakran memóriában létrehozott állományrendszert szoktak csatlakoztatni a `/tmp` könyvtárba. Ez utóbbit az rc.conf(5) tmpmfs-re vonatkozó változóinak beállításával lehet automatikussá tenni (vagy a `/etc/fstab` megfelelő módosításával, lásd mdmfs(8)).
`/usr/` | A felhasználói programok és alkalmazások többsége.
`/usr/bin/` | Általános segédprogramok, programozási eszközök és alkalmazások.
`/usr/include/` | Szabványos C include-állományok.
`/usr/lib/` | Függvénykönyvtárak.
`/usr/libdata/` | Egyéb hasznos adatállományok.
`/usr/libexec/` | (Más programok által használt) Rendszerdémonok és rendszereszközök.

`/usr/local/`

A helyi rendszeren telepített programok, függvénykönyvtárak stb. A FreeBSD portrendszere is ezt használja alapértelmezés szerint. A `/usr/local` könyvtáron belül a hier(7) man oldalon található `/usr` könyvtár általános felépítése használatos. Ez alól kivételt képez a man alkönyvtár, amely közvetlenül a `/usr/local` alatt található, nem pedig a `/usr/local/share` könyvtáron belül, valamint a portok dokumentációja a `share/doc/`port`` könyvtárban található.

`/usr/obj/` | A `/usr/src` könyvtárfában található források fordítása során keletkező architektúrafüggő objektumok.
`/usr/ports/` | A FreeBSD Portgyűjtemény (választható).
`/usr/sbin/` | (A felhasználók által használt) Rendszerdémonok és rendszereszközök.
`/usr/share/` | Architektúrafüggő állományok.
`/usr/src/` | BSD és/vagy helyi források.
`/usr/X11R6/` | Az X11R6 rendszer programjai, függvénykönyvtárai stb. (választható)
`/var/` | Különféle napló, átmeneti, ideiglenes és pufferben tárolt állományok. A memóriában létrehozott állományrendszereket is olykor a `/var` könyvtárban találjuk. Ezt az rc.conf(5) állományban található varmfs-változók beállításával tehetjük automatikussá (vagy a `/etc/fstab` megfelelő módosításával, lásd mdmfs(8)).
`/var/log/` | Mindenféle rendszernaplók.
`/var/mail/` | A felhasználók postafiókjait tároló állományok.
`/var/spool/` | A nyomtatók és a levelezés puffereléséhez használt könyvtárak.
`/var/tmp/` | Átmeneti állományok. Az itt található állományok általában megmaradnak a következő rendszerindítás alkalmával is, hacsak a `/var` nem egy memóriában létező állományrendszer.
`/var/yp` | A NIS állományai.

Vissza | Fel | Előre
3.3. Engedélyek | Főoldal | 3.5. A lemezek szervezése

Ha kérdése van a FreeBSD-vel kapcsolatban, a következő címre írhat (angolul): <questions@FreeBSD.org>.
Ha ezzel a dokumentummal kapcsolatban van kérdése, kérjük erre a címre írjon: <gabor@FreeBSD.org>.