27.6. PPP ATM felett (PPPoA)
Vissza | 27. fejezet - A PPP és a SLIP | Előre

## 27.6. PPP ATM felett (PPPoA)

Most a PPP ATM feletti (PPP over ATM, PPPoA) beállítását fogjuk bemutatni. A PPPoA az európai DSL szolgáltatók körében igen nagy népszerűségnek örvend.

### 27.6.1. PPPoA használata az Alcatel SpeedTouch™ USB-vel

Az ilyen eszközökhöz tartozó PPPoA támogatás a FreeBSD-ben portként áll rendelkezésre, mivel az ehhez szükséges firmware csak az Alcatel licencelési feltételei szerint terjeszthető, ezért nem lehet része az alap FreeBSD rendszernek.

A szoftver telepítéséhez ezért a Portgyűjteményt kell használnunk. Telepítsük a `net/pppoa` portot és kövessük a mellékelt utasításokat.

Sok más USB-s eszközhöz hasonlóan az Alcatel SpeedTouch™ USB-nek a gépünkről kell letöltenie a működéséhez szükséges firmware-t. Ez a folyamat FreeBSD alatt automatizálható, tehát ez a másolás minden esetben megtörténik, amikor az eszközt az USB portra csatlakoztatjuk. Ehhez az `/etc/usbd.conf` állományba a következő adatokat kell beletennünk. Az állományt `root` felhasználóként tudjuk csak szerkeszteni.

device "Alcatel SpeedTouch USB" devname "ugen[0-9]+" vendor 0x06b9 product 0x4061 attach "/usr/local/sbin/modem_run -f /usr/local/libdata/mgmt.o"

Az usbd, vagyis az USB démon engedélyezéséhez az `/etc/rc.conf` állományba tegyük bele az alábbit:

usbd_enable="YES"

Emellett még a ppp kapcsolatot is be tudjuk állítani az indítás során. Ehhez mindössze a következő sort kell megadnunk az `/etc/rc.conf` állományban. Ismét megemlítjük, hogy ezt a műveletet csak a `root` felhasználóval tudjuk végrehajtani.

ppp_enable="YES" ppp_mode="ddial" ppp_profile="adsl"

Ezután úgy tudjuk szóra bírni a kapcsolatot, ha a `net/pppoa` porthoz mellékelt `ppp.conf` állományt használjuk fel kiindulásként.

### 27.6.2. Az mpd használata

Az mpd segítségével többféle szolgáltatáshoz, köztük a PPTP-hez hozzá tudunk férni. Az mpd a Portgyűjteményben `net/mpd` néven található meg. Sok ADSL modemnek szüksége van egy PPTP tunnelre közte és gép között. Ilyen modem például az Alcatel SpeedTouch™ Home is.

Először magát a portot kell telepítenünk, majd ezután már be tudjuk állítani az mpd-t a saját és a szolgáltatónk igényei szerint. A port a rengeteg leírással megtűzdelt minta konfigurációs állományait a ``PREFIX`/etc/mpd/` könyvtárba teszi. Itt a `PREFIX` azt a könyvtárat jelöli, ahova a portok kerülnek. Ez alapból a `/usr/local/`. Az mpd beállításáról szóló teljes dokumentáció a telepítés után elérhető HTML formátumban a ``PREFIX`/share/doc/mpd/` könyvtárban. Íme egy példa az mpd beállítására ADSL kapcsolatok esetében. Az ezzel kapcsolatos beállításaink két állományra bomlanak, melyek közül az első az `mpd.conf`:

default: load adsl adsl: new -i ng0 adsl adsl set bundle authname `felhasználónév` set bundle password `jelszó` set bundle disable multilink set link no pap acfcomp protocomp set link disable chap set link accept chap set link keep-alive 30 10 set ipcp no vjcomp set ipcp ranges 0.0.0.0/0 0.0.0.0/0 set iface route default set iface disable on-demand set iface enable proxy-arp set iface idle 0 open

| A felhasználói azonosító, amellyel a szolgáltató felé hitelesítjük magunkat.
| Az azonosítóhoz tartozó jelszó, amelyet szintén a szolgáltatól kaptunk.

Az `mpd.links` állomány tartalmazza a felépítendő kapcsolatra vagy kapcsolatokra vonatkozó információkat. Például az előbbiekhez tartozó `mpd.links` tartalma ez:

adsl: set link type pptp set pptp mode active set pptp enable originate outcall set pptp self `10.0.0.1` set pptp peer `10.0.0.138`

| A FreeBSD-s számítógépünk címe, ahonnan az mpd indul.
| Az ADSL modemünk IP-címe. Az Alcatel SpeedTouch™ Home esetén ez a cím alapértelmezés szerint a `10.0.0.138`.

A kapcsolat ezek után pillanatok alatt felépíthető, ha a `root` felhasználóval kiadjuk a következő parancsot:

`#` `mpd -b `adsl``

A kapcsolat állapotát a következő paranccsal tudjuk ezután ellenőrizni:

`%` `ifconfig `ng0`` ng0: flags=88d1<UP,POINTOPOINT,RUNNING,NOARP,SIMPLEX,MULTICAST> mtu 1500 inet 216.136.204.117 --> 204.152.186.171 netmask 0xffffffff

FreeBSD alatt az mpd használata ajánlott az ADSL szolgáltatások eléréséhez.

### 27.6.3. A pptpclient használata

FreeBSD alatt a `net/pptpclient` segítségével is tudunk PPPoA típusú szolgáltatásokhoz kapcsolódni.

A `net/pptpclient` felhasználásával úgy tudunk DSL szolgáltatásokat elérni, ha feltelepítjük a hozzá tartozó portot vagy csomagot, majd módosítjuk az `/etc/ppp/ppp.conf` állományt. Mind a két műveletet csak `root` felhasználóként tudjuk lebonyolítani. Ehhez egy `ppp.conf` állományt lentebb adtunk meg. A `ppp.conf` állományban található további beállítási lehetőségekről a ppp(8) man oldalon olvashatunk.

adsl: set log phase chat lcp ipcp ccp tun command set timeout 0 enable dns set authname `felhasználónév` set authkey `jelszó` set ifaddr 0 0 add default HISADDR

| A DSL szolgáltatónktól kapott felhasználói név.
| Az előfizetéshez tartozó jelszó.

### Figyelem:

Mivel az előfizetéshez tartozó jelszót a `ppp.conf` állományba titkosítatlan formában kell szerepeltetnünk, ezért gondoskodjunk róla, hogy senki sem képes olvasni a tartalmát. A most következő parancsokkal beállítjuk, hogy ez az állomány csak a `root` felhasználó számára legyen olvasható. A részletekért lásd a chmod(1) és chown(8) man oldalakat.

`#` `chown root:wheel /etc/ppp/ppp.conf` `#` `chmod 600 /etc/ppp/ppp.conf`

Ezzel a paranccsal a DSL útválasztónk felé nyitunk egy tunnelt a PPP kapcsolathoz. Az Ethernetes DSL modemek általában egy előre beállított helyi hálózati IP-címmel rendelkeznek, amelyhez tudunk csatlakozni. Az Alcatel SpeedTouch™ Home esetében ez a cím a `10.0.0.138`. Az útválasztóhoz adott dokumentációban keressük meg, hogy az eszközünkhöz konkrétan milyen cím tartozik. A tunnel megnyitásához és a PPP kapcsolat megindításához a következő parancsot kell kiadnunk:

`#` `pptp `cím` `adsl``

### Tipp:

Az iménti parancs végére még érdemes odatenni az „et” jelet („&”) is, mivel így a pptp működését a háttérben folytatja.

A parancs hatására a virtuális tunnelt megtestesítő `tun` eszköz jön létre a pptp és ppp programok között. Miután visszakaptuk a parancssort, vagy a pptp program megerősítette a kapcsolódás sikerességét, a keletkezett járatot így tudjuk ellenőrizni:

`%` `ifconfig `tun0`` tun0: flags=8051<UP,POINTOPOINT,RUNNING,MULTICAST> mtu 1500 inet 216.136.204.21 --> 204.152.186.171 netmask 0xffffff00 Opened by PID 918

Ha nem tudnánk valamiért csatlakozni, akkor először nézzük meg az útválasztónk beállításait, ami általában a telnet vagy egy böngésző segítségével elérhető. Ha még mindig nem vagyunk képesek csatlakozni, akkor a `pptp` parancs kimenetében és ppp `/var/log/ppp.log` néven elérhető naplójában kereshetünk árulkodó nyomokat.

Vissza | Fel | Előre
27.5. A PPP használata Ethernet felett (PPPoE) | Főoldal | 27.7. A SLIP használata

Ha kérdése van a FreeBSD-vel kapcsolatban, a következő címre írhat (angolul): <questions@FreeBSD.org>.
Ha ezzel a dokumentummal kapcsolatban van kérdése, kérjük erre a címre írjon: <gabor@FreeBSD.org>.