10.3. A Mathematica® telepítése
Vissza | 10. fejezet - Bináris Linux kompatibilitás | Előre

## 10.3. A Mathematica® telepítése

A Mathematica 5.X verziójához igazította: Hollas, Boris.

Ebben a szakaszban megismerhetjük, hogyan telepítsük a Mathematica® 5.X Linux változatát FreeBSD rendszerekre.

A Mathematica® vagy a Mathematica® for Students linuxos változatai közvetlenül megrendelhetőek a fejlesztőtől: http://www.wolfram.com/.

### 10.3.1. A Mathematica® telepítőjének elindítása

Először is jeleznünk kell a FreeBSD-nek, hogy a Mathematica® binárisai a linuxos ABI-t (Application Binary Interface) fogják használni. Itt legkönnyebben úgy járhatunk el, ha egyszerűen beállítjuk, hogy a rendszer a bélyegezetlen ELF binárisokat automatikusan Linux binárisoknak tekintse:

`#` `sysctl kern.fallback_elf_brand=3`

Ennek köszönhetően a FreeBSD most már az összes bélyegezetlen ELF bináris esetén a linuxos ABI-t fogja használni, és így a telepítőt akár már közvetlenül a CD-ről is indíthatjuk.

Most másoljuk át a `MathInstaller` nevű állományt a merevlemezünkre:

`#` `mount /cdrom` `#` `cp /cdrom/Unix/Installers/Linux/MathInstaller `helyi_könyvtár``

Az állományban cseréljük ki az első sorban található `/bin/sh` hivatkozást a `/compat/linux/bin/sh` hivatkozásra. Ezzel biztosíthatjuk, hogy a telepítőt a linuxos sh(1) fogja elindítani. Ezután a kedvenc szövegszerkesztőnkkel vagy a következő szakaszban található szkript segítségével helyettesítsük benne a `Linux)` szöveg összes előfordulását a `FreeBSD)` szöveggel. Mivel a Mathematica® telepítője az `uname -s` parancsra kapott válaszból állapítja meg az operációs rendszer típusát, ezért ezzel a módosítással a FreeBSD-t is a Linuxhoz hasonló módon fogja kezelni. A `MathInstaller` elindítása után most már telepíthető a Mathematica®.

### 10.3.2. A Mathematica® állományainak módosítása

A Mathematica® telepítése során létrejött szkripteket a használatuk előtt át kell írnunk. Amennyiben a Mathematica®hoz tartozó programokat a `/usr/local/bin` könyvtárba telepítettük, akkor itt találjuk a `math`, `mathematica`, `Mathematica` és `MathKernel` állományokra mutató szimbolikus linkeket. Ezek mindegyikében cseréljük ki a `Linux)` karakterláncot a `FreeBSD)` szövegre a kedvenc szövegszerkesztőnkkel vagy az alábbi szkripttel:

#!/bin/sh cd /usr/local/bin for i in math mathematica Mathematica MathKernel do sed 's/Linux)/FreeBSD)/g' $i > $i.tmp sed 's/\/bin\/sh/\/compat\/linux\/bin\/sh/g' $i.tmp > $i rm $i.tmp chmod a+x $i done

### 10.3.3. A Mathematica® jelszavának megszerzése

A Mathematica® első indítása során kérni fog egy jelszót. Ha még nem kértünk volna jelszót a fejlesztőtől, akkor a „számítógépünk azonosítójának” (machine ID) megállapításához indítsuk el a telepítés könyvtárában található `mathinfo` nevű programot. Ez az azonosító lényegében az elsődleges Ethernet kártyánk MAC-címe lesz, ezért a Mathematica® nem futtatható több számítógépen.

Amikor e-mailen, telefonon vagy faxon keresztül regisztráljuk a terméket a Wolframnál, akkor meg kell adnunk nekik ezt az azonosítót „machine ID” néven, amire ők elküldik a hozzá tartozó jelszót.

### 10.3.4. A Mathematica® frontendjének futtatása hálózaton keresztül

A Mathematica® a szabványos betűkészletekkel meg nem jeleníthető szimbólumokhoz (integráljelek, szummák, görög betűk, matematikai jelölések stb.) használ néhány olyan speciális betűtípust, amelyek nem minden esetben állnak rendelkezésre. Az X által használt protokoll miatt ezeket a betűtípusokat helyben kell telepíteni. Ennek értelmében a Mathematica® CD-jén található betűtípusokat telepítenünk kell a számítógépünkre is. A CD-n ezeket általában a `/cdrom/Unix/Files/SystemFiles/Fonts` könyvtárban találjuk meg, vagy a merevlemezen a `/usr/local/mathematica/SystemFiles/Fonts` könyvtárban. Ezen belül pedig a `Type1` és `X` alkönyvtárakra van szükségünk. Az alábbiakban leírtak szerint több módon is használhatjuk ezeket.

Az egyik ilyen módszer, ha átmásoljuk az imént említett könyvtárakat a többi mellé, vagyis a `/usr/X11R6/lib/X11/fonts` könyvtárba. Ekkor szükségünk lesz még a `fonts.dir` állomány átírására is, ahova fel kell vennünk a betűtípusok neveit, majd ennek megfelelően az első sorban módosítanunk a könyvtárban található betűtípusok számát. De ugyanígy lefuttathatjuk ebben a könyvtárban a mkfontdir(1) parancsot is.

Az a másik megoldás, ha a könyvtárakat így másoljuk át a `/usr/X11R6/lib/X11/fonts` helyre:

`#` `cd /usr/X11R6/lib/X11/fonts` `#` `mkdir X` `#` `mkdir MathType1` `#` `cd /cdrom/Unix/Files/SystemFiles/Fonts` `#` `cp X/* /usr/X11R6/lib/X11/fonts/X` `#` `cp Type1/* /usr/X11R6/lib/X11/fonts/MathType1` `#` `cd /usr/X11R6/lib/X11/fonts/X` `#` `mkfontdir` `#` `cd ../MathType1` `#` `mkfontdir`

Most adjuk hozzá az új könyvtárakat a betűtípusok könyvtáraihoz:

`#` `xset fp+ /usr/X11R6/lib/X11/fonts/X` `#` `xset fp+ /usr/X11R6/lib/X11/fonts/MathType1` `#` `xset fp rehash`

Ha az Xorg szervert használjuk, akkor az `xorg.conf` állományban megadhatjuk ezen könyvtárak automatikus betöltését is.

### Megjegyzés:

Az XFree86™ típusú szerverek esetén az `XF86Config` konfigurációs állományt kell módosítanunk.

Ha még nincs `/usr/X11R6/lib/X11/fonts/Type1` nevű könyvtárunk, akkor a példában szereplő `MathType1` könyvtárat nyugodtan átnevezhetjük `Type1` nevűre.

Vissza | Fel | Előre
10.2. Telepítés | Főoldal | 10.4. A Maple™ telepítése

Ha kérdése van a FreeBSD-vel kapcsolatban, a következő címre írhat (angolul): <questions@FreeBSD.org>.
Ha ezzel a dokumentummal kapcsolatban van kérdése, kérjük erre a címre írjon: <gabor@FreeBSD.org>.